b'\n_START_ARTICLE_\nNuolatin\xc4\x97 elektros srov\xc4\x97\n_START_PARAGRAPH_\nNuolatin\xc4\x97 elektros srov\xc4\x97 \xe2\x80\x93 elektros srov\xc4\x97, kurios stiprumas laikui b\xc4\x97gant nekinta.\n_START_SECTION_\nS\xc4\x85lygos elektros srovei atsirasti\n_START_PARAGRAPH_\nNuolatin\xc4\x97 elektros srov\xc4\x97 atsirasti ir tek\xc4\x97ti gali tik tada, kai med\xc5\xbeiagoje yra laisv\xc5\xb3j\xc5\xb3 elektring\xc5\xb3j\xc5\xb3 daleli\xc5\xb3. Jeigu teigiamieji ir neigiamieji kr\xc5\xabviai susij\xc4\x99 vienas su kitu atomuose arba molekul\xc4\x97se, tai j\xc5\xb3 jud\xc4\x97jimas nesukels elektros srov\xc4\x97s. Bet laisv\xc5\xb3j\xc5\xb3 kr\xc5\xabvi\xc5\xb3 egzistavimo dar nepakanka srovei atsirasti. Elektring\xc5\xb3j\xc5\xb3 daleli\xc5\xb3 tvarkingam jud\xc4\x97jimui sukelti ir palaikyti reikia j\xc4\x97gos, veikian\xc4\x8dios jas tam tikra kryptimi. Kai \xc5\xa1i j\xc4\x97ga nustoja veikti, kryptingas elektring\xc5\xb3j\xc5\xb3 daleli\xc5\xb3 jud\xc4\x97jimas nutr\xc5\xabksta d\xc4\x97l var\xc5\xbeos, kuri\xc4\x85 sukelia metal\xc5\xb3 kristalin\xc4\x97s gardel\xc4\x97s jonai arba elektrolit\xc5\xb3 neutraliosios molekul\xc4\x97s. Paprastai elektrinis laukas laidininko viduje yra prie\xc5\xbeastis, sukelianti ir palaikanti elektring\xc5\xb3j\xc5\xb3 daleli\xc5\xb3 krypting\xc4\x85 jud\xc4\x97jim\xc4\x85. Tik statikos atveju, kai kr\xc5\xabviai nejuda, elektrinis laukas laidininko viduje lygus nuliui.'